Vista-kliniek pak 1 000 km aan om stigma oor geestesgesondheid te verander - Solidariteit GildesSolidariteit Gildes Vista-kliniek pak 1 000 km aan om stigma oor geestesgesondheid te verander - Solidariteit Gildes
Tuis / Gesondheidpraktisyns Artikel / Vista-kliniek pak 1 000 km aan om stigma oor geestesgesondheid te verander
Geestesgesondheidsprobleme kom algemeen voor en dit raak duisende Suid-Afrikaners, en ongelukkig is daar steeds 'n sterk stigma rondom geestesgesondheid. Mense met geestesgesondheidsprobleme ervaar dikwels diskriminasie in alle aspekte van hulle lewens wat daartoe bydra dat hul geestestoestand vererger.
Aan die een kant sukkel pasiënte met die simptome en beperkings van die onderskeie geestessiektes. Aan die ander kant ondervind hulle uitdagings weens die stereotipering en vooroordeel wat voortspruit uit wanopvattings oor geestesongesteldheid. As gevolg hiervan word mense met geestesongesteldheid beroof van die geleenthede van 'n kwaliteitlewe.
Die Vista-kliniek in Centurion is 'n private psigiatriese hospitaal wat geestesgesondheidsdienste bied. Hierdie puik instelling is nie net daarop gemik om gesondheidsorg van hoë gehalte te bied nie; daar word ook gepoog om stereotipes en vooroordele oor geestesongesteldhede te takel. Daar word probeer om die publiek in te lig oor hierdie wanopvattings aangaande geestesgesondheid deur hulle met feitekennis te bemagtig.
Die uitvoerende hoof van die Vista-kliniek, Francois Louw, en sy vrou, dr. Elaine Strauss, neem vanaf 22-25 September 2021 deel aan die Nuts & Bolts-tydren in 'n 40-jaar-oue Volkswagen Kewer oor 'n afstand van 1 000 km op van die moeilikste paaie aan die Suid-Afrikaanse weskus ten einde die stigma oor geestesongesteldheid te verbreek. Die belangrikste aspekte van hierdie tydren is die entiteite vir geestesongesteldheid wat by hierdie programme betrokke is.
Die 40-jaar-oue VW Kewer
Die Vista-kliniek hou normaalweg jaarliks 'n Crazy for Walking-byeenkoms waar die publiek kan saamstap om bewustheid oor geestesgesondheid te bevorder. Weens die Covid-19-pandemie is dit uiteraard baie uitdagend om hierdie byeenkoms aan te bied en daarom het die Vista-kliniek besluit om steeds 'n buitengewone poging aan te wend deur die tydren aan te pak om Suid-Afrikaners oor die belangrikheid van geestesgesondheid in te lig .
Op 10 Oktober word die Wêrelddag vir Geestesgesondheid gevier. Die Vista-kliniek moedig graag die publiek aan om op enige wyse hulle steun aan te bied. Ongeag of jy met jou buurman praat of iemand bel met wie jy lanklaas gepraat het, die belangrikste is om seker te maak dat die welstand van die mense om jou 'n prioriteit is en dat jy betrokke is by diegene met wie dit tans dalk nie so goed gaan nie.
Die Nuts & Bolts-tydren word sedert 2013 aangebied en deelnemers van die tydren kan slegs gebruik maak van 'n stokou en goedkoop motor wat voor 1986 vervaardig is. Motors moet uniek wees en hoe meer buitensporig die motor is, hoe beter (daar is egter beperkinge binne die reëls van die tydren). Die doel van die tydren is nie net bloot om die tydren in rekordtyd af te handel nie, maar om ook met die ander deelnemers 'n band te vorm, vir 'n goeie gemeenskaplike doel geld in te samel en om te verdwaal. Elke motor moet ook 'n braairooster hê omdat die begeerte om te braai op enige tyd en op enige grondpad die oorhand kan kry.
Hou gerus Vista-kliniek se Facebook-blad dop of besoek gerus die volgende skakel http://nutsandboltsrally.co.za/ om meer oor die tydren uit te vind en hoe jy by die byeenkoms betrokke kan raak.
Vir meer inligting oor Vista-kliniek besoek gerus die volgende skakel – www.vistaclinic.co.za
Die Gesondheidsgilde is 'n beroepsgemeenskap waarin jy tuis kan voel, saam kan werk en leer. Dis 'n gemeenskap wat daarop toegespits is om die gesondheidsberoepe te beskerm, jongmense 'n kans op 'n loopbaan binne die gesondheidsberoepe te bied, en om die waghond te wees wat brandpunte in die beroep met werkbare oplossings takel. Wil jy meer weet oor jou beroepsgemeenskap? Gesels met ons by professioneel@solidariteit.co.za